एसीसी इस्टर्न रिजन ट्‌वान्टी-२० : नेपालले थाइल्यान्डलाई ९ विकेटले हरायो
एसीसी इस्टर्न रिजन ट्वान्टी–२० क्रिकेट प्रतियोगितामा नेपालले पहिलो जित हात पारेको छ । बुधबार बिहान थाइल्यान्डको बैंककमा भएको खेलमा घरेलु टोलीलाई नेपालले ९ विकेटले पराजित गरेको हो । टेर्डथाई क्रिकेट मैदानमा भएको खेलमा टस जितेर पहिले ब्याटिङ गरेको थाइल्यान्डले नेपाललाई ६७ रनको विजयी लक्ष्य दिएको थियो ।
काठमाडौँ — एसीसी इस्टर्न रिजन ट्वान्टी–२० क्रिकेट प्रतियोगितामा नेपालले पहिलो जित हात पारेको छ । बुधबार बिहान थाइल्यान्डको बैंककमा भएको खेलमा घरेलु टोलीलाई नेपालले ९ विकेटले पराजित गरेको हो । टेर्डथाई क्रिकेट मैदानमा भएको खेलमा टस जितेर पहिले ब्याटिङ गरेको थाइल्यान्डले नेपाललाई ६७ रनको विजयी लक्ष्य दिएको थियो ।जवाफमा नेपालले ५.३ ओभरमा एक विकेट गुमाउँदै जित हात पारेको हो । नेपालका लागि कुशल मल्लले नटआउट ३६ रन बनाए । त्यस्तै पवन सर्राफले नटआउट २७ रन बनाउँदा पारस खड्का भने ९ रनमा आउट भए । पारसलाई नोफ्फोन सेनामोन्त्रीको बलिङमा फिरियापोङ सुआनचुवाईले स्टम्पआउट गराएका थिए ।यसअघि थाइल्यान्डले १० ओभरमै आफ्नो पूरै विकेट गुमाउँदै ६६ रन बनाएको थियो । थाइल्यान्डका लागि हेन्नो जोर्डन र फिरियापोङ सुआनचुवाईले १३–१३ रन बनाए । थाइल्यान्डका अन्य ब्याट्सम्यानले दोहोरो अंकमा रन बनाउन सकेनन् ।नेपालका लागि करण केसीले सर्वाधिक ३ विकेट लिए । त्यस्तै अविनाश बोहराले २ विकेट लिँदा भूवन कार्की र पारस खड्काले एक–एक विकेट लिए । सन्दीपले चार ओभरमा एक विकेट लिँदै मात्र ९ रन खर्चेका थिए ।यसअघि नेपाल मलेसिया र हङकङसँग भने पराजित भएको थियो । नेपालले शुक्रबार सिंगापुरसँग आफ्नो अन्तिम खेल खेल्नेछ ।